Hvad er et undertag?
Et undertag er grundlæggende et ekstra tag, der ligger oven på spærene et stykke under den yderste tagbelægning på et hus. Dets funktion er at skabe ekstra tæthed ved at beskytte mod bl.a. regn, kondensvand og vind, så der ikke trænger fugt ind gennem taget og videre ned i huset.
Undertage anvendes i dag næsten altid i nybyggeri og monteres også oftest ved renovering af ældre tage. Fordelene ved undertage er nemlig mange, og ulemperne ved et korrekt monteret nyt undertag tæt på ikke-eksisterende. De spiller en helt central rolle som sikkerhed ved at holde taget tæt og derved tagkonstruktionen tør og kan derfor forlænge levetiden på både dit tag og dit hus.